钦定古今图书集成/理学汇编/学行典/第058卷 > 荀子 > 《修身篇》
## 钦定古今图书集成/理学汇编/学行典/第058卷 > 荀子 > 《修身篇》

凡用血气，志意知虑，由礼则治通，不由礼则勃乱提
僈。食饮衣服，居处动静，由礼则和节，不由礼则触陷
生疾。容貌态度，进退趋行，由礼则雅，不由礼则夷固
辟违，庸众而野。故人无礼则不生，事无礼则不成，国
家无礼则不宁。《诗》曰：“礼仪卒度，笑语卒获。”此之谓也。
人无法则伥伥然有法而无志。其义则渠渠然，依乎
法而又深其类，然后温温然。礼者所以正身也，师者
所以正礼也。无礼何以正身？无师，吾安知礼之为是
也？礼然而然，则是情安礼也。师云而云，则是知若师
也。情安礼，知若师，则是圣人也。故非礼，是无法也；非
师，是无师也。不是师法而好自用譬之，是犹以盲辨
色，以聋辨声也。舍乱妄无为也。故学也者，礼法也。夫
师以身为正仪，而贵自安者也。《诗》曰：“不识不知，顺帝
之则。”此之谓也。